Malta v Russja se tintlagħab skond kif skedat fl-Istadium Nazzjonali Is-Supretendent għas-Saħħa Pubblika, Charmaine Gauci, tat eżenzjoni lit-team nazzjonali Malti mir-restrizzjonijiet marbuta mal-COVID-19 imħabbra riċentement li jfisser li t-team immexxi minn Devis Mangia jista' jibda t-tħejjijiet tiegħu għall-partita ta' kwalifikazzjoni tat-Tazza tad-Dinja ta' dan ix-xahar kontra r-Russja. Malta kellha tospita lir-Russja fil-partita ta' kwalifikazzjoni tal-ftuħ tat-Tazza tad-Dinja fl-24 ta' Marzu iżda l-organizzazzjoni u t-tħejjijiet għall-partita tpoġġew fid-dubju wara li l-ġimgħa li għaddiet il-Gvern ipprojbixxa avvenimenti sportivi organizzati sal-11 ta' April. Madankollu, meta ġie ppubblikat l-Avviż Legali, il-Malta FA ngħatat raġġ ta' tama li setgħet torganizza il-partita meta s-Supretendent għas-Saħħa ngħatat is-setgħa li tagħti lit-team nazzjonali eżenzjoni mill-miżuri attwali tal-COVID-19 sabiex ikun jista' jospita kompetizzjonijiet internazzjonali f'Malta. Taħditiet bejn il-Malta Football Association u uffiċjali tas-Saħħa Pubblika kienu għaddejjin fi tmiem il-ġimgħa li għaddiet u ntlaħaq ftehim verbali sabiex l-MFA tkun tista' tibda t-tħejjija tagħha għall-partita. Madankollu, il-korp governattiv lokali tal-football kien għadu qed jistenna konferma uffiċjali li finalment waslet it-Tnejn filgħaxija, kif ikkonfermat mill-viċi-president tal-MFA, Dr Matthew Paris. "Ftit minuti ilu d-Dipartiment tas-Saħħa Pubblika bagħtilna konferma uffiċjali li l-Assoċjazzjoni Maltija tal-Football ingħatat eżenzjoni biex tospita l-partita ta' kwalifikazzjoni tat-Tazza tad-Dinja kontra r-Russja fl-Istadium Nazzjonali," qal Dr Paris fuq l-istazzjon nazzjonali, it-Tnejn filgħaxija. It-tħabbira tintlaqa' tajjeb mill-coach Devis Mangia u l-players tiegħu li mistennija jibdew it-tħejjijiet tagħhom għall-partita kif skedat mil-lum it-Tlieta. Minbarra l-partita f'darhom kontra r-Russja, it-team nazzjonali mmexxi minn Mangia għandu żewġ partiti ta' kwalifikazzjoni oħra barra minn darhom dan ix-xahar, jiġifieri kontra s-Slovakkja, fis-27 ta' Marzu, u l-Kroazja fit-30 ta' Marzu.